ÉLD MEG ISTENISÉGED

Úton az Új Tudatosság felé

ADAMUS SAINT-GERMAIN

Geoffrey és Linda Hoppe közvetítésében

2014

A fordítás az alábbi kiadás alapján készült:

Live Your Divinity

(Inspiration for New Consciousness)

Írta: Geoffrey Hoppe és Linda Hoppe

www.crimsoncircle.com

Copyright RED WHEEL/WEISER LLC.

Copyright Unio Mystica Kiadó

Fordította: Hargittai Krisztina

Elektronikus verzió: Takács Gábor

Kiadja az Unio Mystica Kiadó © Minden jog fenntartva

A könyv - a kiadó írásos jóváhagyása nélkül - sem egészben sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, hangoskönyvet, bármilyen internetes közlést, fénymásolást, a rögzítést vagy az információközlés bármely formáját.

ISBN 978-963-89847-8-4

„A könyvet azoknak a szeretetteli,

bátor és elképesztő embereknek ajánlom,

akiket Shaumbra-ként ismertek.

Ők segítenek lehozni a fény és

tudatosság új szintjeit a bolygóra oly módon,

mint még soha ezelőtt.

Igazán inspiráló emberi tudatossággal bírnak.”

ELŐSZÓ

Adamus Saint-Germain az angyali Bíbor Tanács professzora, mestere és tanítója, aki Geoffrey és Linda Hoppe-on keresztül közvetíti üzeneteit.

Az évek alatt számos írás született erről az izgalmas, mondhatni rejtélyes történelmi alakról. Adamus földi kalandjai során több különböző személyiségként, több létidőben is megtestesült. Abban az életében, amelyben Saint-Germain-ként ismerjük, Spanyolországban született portugál-zsidó apa és spanyol nemesi anya gyermekeként. Az ismertebb neve Adamus volt, habár ő saját magát gróf Saint-Germain-nek hívta attól a pillanattól fogva, hogy megkezdte európai utazásait. Királyok, nemesek tanácsadója és elismert alkimista volt – aki nagyszerűen bánt az energiákkal.

Mai modern korunkban Adamus Saint-Germain azért van velünk, hogy az új energiáról és az új tudatosságról tanítson, arra emlékeztetve minket, hogy az energiaáramlás valódi természete egyszerű fizika. Azért van jelen, hogy segítse az emberiség átmenetét az erő, rezgés és dualitás „régi energiájából” a kiterjedő és egyre inkább hozzáférhető új energiába. Számos címén és személyiségén túl, Adamus rendelkezik egy igazi tanító minden bölcsességével, szenvedélyével és teremtőerejével.

A könyvben megjelenő szövegek kivonatok Adamus élőben közvetített korábbi üzeneteiből. Miközben Adamus szavait olvasod, képzeld el, hogy a közönség soraiban ülsz, és ugyanazokat az energiákat érzékeled, amit az ott jelenlévő csoport. Képzeld el, hogy Adamus a teremben sétál, rajzol a festőállványra, mindeközben szándékosan provokálja és ösztökéli a hallgatókat, hogy vizsgálják meg régi mintáikat és hiedelmeiket, hogy ezáltal új területek felé terjeszthessék ki tudatosságukat. Képzeld el, hogy Adamus közvetlenül hozzád beszél – hiszen ha ez a könyv a kezedben van, akkor fog is.

Azt a folyamatot, amikor egy nem fizikai testben lévő lény információkat ad át egy emberi tolmácson keresztül, közvetítésnek (channeling) hívjuk. Amikor Geoffrey és Linda közvetíti Adamust, olyankor energetikailag kapcsolódnak hozzá, majd elkezdik befogadni a beáramló információkat. Ezek az információk inkább egyfajta „energia-csomagok”, nem pedig szavak formájában érkeznek. Geoffrey szavakká alakítja ezeket a csomagokat, és így adja át Adamus üzenetét a hallgatóságnak. A közvetítés során igyekszik Adamus érzéseit, mozdulatait és kifejezéseit a maguk teljességében továbbítani, Adamus pedig erőteljes jelenlétével támogatja a folyamatot. 

Geoffrey az egyértelműség kedvéért néha átszerkeszti Adamus üzeneteit, de nagyon vigyáz arra, hogy ne változtassa meg az eredeti jelentést és szándékot. Ilyenkor is erősen érzékeli Adamus jelenlétét, és Adamus gyakran meg is állítja őt, mert nem enged bizonyos szövegbeli változtatásokat. Ragaszkodik hozzá, hogy megmaradjon az eredeti szóhasználat még akkor is, ha az nyelvtanilag esetleg nem helyes. 

Geoffrey és Linda Hoppe, világszerte iskolákban és workshopokon közvetíti Adamus üzeneteit a Bíbor Kör szervezésében. Mióta 2001-ben „teljes állásban” elkezdték továbbadni az üzeneteket, több mint 30 országban jártak. Eleinte egy Tóbiás nevű, csodálatos angyal üzeneteit közvetítették. Miután Tóbiás 2009. júliusában ismét inkarnálódott, Adamus Saint-Germain folytatta az üzenetek átadását, amelyek több tízezer emberhez jutnak el a világ minden táján.

Tóbiásnak nagyon gyengéd, szinte nagyapai személyisége volt. Amint azt több hallgatóság előtt is elmondta, azért volt itt, hogy segítsen nekünk visszaemlékezni isteni eredetünkre. Olyan eszközöket bocsátott a rendelkezésünkre, amelyek segítettek megbirkózni a felébredés tüneteivel, és megismertetett minket azzal az egyedülálló úttal, amit az angyalok bejártak, onnantól kezdve, hogy elhagytuk az Otthonunkat, egészen mostanáig. Geoffrey akkoriban széken ülve és csukott szemmel közvetítette Tóbiás üzeneteit.

Adamus egy teljesen más típusú személyiség. Amikor átvette Tóbiás helyét, szinte az első pillanattól kezdve ragaszkodott hozzá, hogy Geoffrey tartsa nyitva a szemét a közvetítések alatt. Ő maga körbesétál a teremben, beszélget a közönség tagjaival és kérdezősködik. Tud nagyon elbűvölő és szeretetteljes, ugyanakkor bosszantó és ijesztő is lenni. Szándékosan tesz és mond olyan dolgokat, amelyek kimozdítanak a komfortzónánkból – így kényszerítve minket arra, hogy felismerjük, kik vagyunk: emberi formában megnyilvánult Szellem. Adamus az egyik pillanatban megnevetteti a hallgatóságot, a másik pillanatban viszont szemmel láthatóan komoly kihívást jelentenek nekik a szavai. Szeretik, szidják, felháborodnak rajta, csodálják, de szinte mindenki, aki hallja vagy olvassa, tanul tőle valami mennyeit és értékeset.

A számos workshopon és eseményen kívül, a Bíbor Kör havi rendszerességgel ingyenes videó-felvételeket tesz elérhetővé a honlapján, ahol az érdeklődők megtekinthetik Adamus legújabb, élő közvetítéseit. Bővebb információért Adamus-szal, Tóbiással és a Bíbor Körrel kapcsolatban látogass el a www.crimsoncircle.com oldalra.

BEVEZETŐ

ÜZENET ADAMUS SAINT-GERMAINTŐL

Vagyok, Aki Vagyok, Adamus a Szuverén Birodalomból, a Bíbor Tanács angyali rendjéből.

Miért vagy most itt és olvasod ezeket az oldalakat? Nem azért, mert van még valami, amit meg kell tanulnod. Már mindent tudsz, ami ebben a könyvben le van írva – talán egy kivétellel. Nem is puszta kíváncsiságból olvasod az itt leírtakat. Akkor sem vetted volna a kezedbe ezt a könyvet, ha csak mérsékelt érdeklődést tanúsítanál a metafizika kérdései iránt. Azért vagy itt, mert készen állsz a tapasztalásra, egy lélekszintű, szellem által áthatott élményre. Ez történik, ha a diák felhagy a kereséssel: elkezdi a dolgokat megtapasztalni. Isten szeret tapasztalni, és te is Isten vagy.

Az, hogy milyen megélése(i)d lesznek az együtt töltött idő alatt, miközben elmélyedsz ebben a könyvben, csakis rajtad múlik. Haladhatsz gyorsan vagy lassan, ez lehet egy intenzív vagy egy könnyed folyamat. Ugyanis, kedves Barátom, te fogod a kormányt, te nyomod a gázt és te kezeled a féket, én csupán utas vagyok a te megtapasztalásodban. Szívesen adok tanácsot és útmutatást az út során: lesz, amelyiket majd megfogadod, másokat pedig elutasítasz. Én leszek az a halk hang, amely mindig arra emlékeztet, hogy hallgass önmagadra. El fogok mesélni néhányat a saját történeteim közül, hogy a segítségükkel emlékeztesselek arra, hogy a te történeteid sem mások, csak... történetek. Lesz, amikor nevetünk, és lesz, amikor sírunk majd együtt.

Az első oldaltól egészen az utolsóig (ami nem feltétlenül ennek a könyvnek az utolsó oldala lesz) veled leszek az út minden lépésénél, éjjel-nappal, éber óráidban és az álmaidban. Az a dolgom, hogy újra meg újra visszavezesselek önmagadhoz, főleg olyankor, ha elvesznél az elmédben vagy egyéb világokban. Folyamatosan emlékeztetni foglak rá, hogy minden pofonegyszerű, és már minden ott van benned. Nincs ebben semmi ördöngösség – hacsak te nem akarod, hogy legyen. 

Arra kérlek, ha befejezted az olvasást, add tovább a könyvet valaki másnak. Ha nem ismersz senkit, akinek hasznára válhatna ez a tapasztalás, akkor csak hagyd ott a könyvet a parkban egy padon, egy vonat ülésén vagy egy nyilvános wc-ben. Neked már nem lesz rá szükséged, és nem szeretném, ha visszatérnél hozzá, hogy megtanulj belőle valamit. Ha elengeded a könyvet, az majd megtalálja a megfelelő embert a megfelelő időben. Így működik az energia a Szellem csodálatos birodalmában.

Ha úgy döntesz, akkor most csatlakozom hozzád, hogy elkezdhessük ezt a tapasztalást. Több különböző szinten fogunk egyszerre dolgozni. Egyik szinten azokat a szavakat fogod olvasni, amelyek világszerte elhangzottak az előadásaimon. Habár már tudatában vagy a szavak mögött rejtőző bölcsességnek, talán mégis élvezni fogod azt a módot, ahogyan a közönséggel kommunikálok.

A többi szinten a saját aspektusaiddal fogsz találkozni mind a múltadból, mind pedig a jelenlegi létidődből. Találkozni fogsz a Tudatosságod Testével, lehetőséged lesz szembenézni fényes és sötét oldaladdal, meg fogod érteni némely játszmádat, meg fogod tapasztalni a Makyodat és Ahmyodat, és nem utolsósorban szerencsém lesz megosztani veled valamit, amit valószínűleg még nem tudsz.

Garancia

Garantálom számodra a boldogságot és az elégedettséget. Ha bízol magadban, mindazt eléred, ami oly régóta elkerül – a boldogságot, a békét, az elégedettséget, Mesteri mivoltodat, miközben élvezed a földi, fizikai valóságot is. Ha feltétel nélkül bízol önmagadban, akkor garantálom, hogy mindez a tiéd lesz. „De fogok aurát látni? – kérdezed – Képes leszek a követ arannyá változtatni?” Ezek csak gyerekes játszadozások. Meg tudsz majd gyógyítani másokat egy pillanat alatt? Szó sincs róla. Hagyd őket szenvedni, amíg valóban készen nem állnak rá, hogy elengedjék. Ebben több igazság van, mint amit most el tudsz képzelni. Tudod, a gyógyítás önző dolog. Néztem néhányatokat, amint próbáltok másokat hipsz-hopsz meggyógyítani. Szégyen és gyalázat! És ezt szó szerint értem, hiszen mindezt magatokért teszitek. Néztelek benneteket. Azért teszitek, mert bizonyítani szeretnétek, hogy olyanok vagytok, mint Jézus.

Mi most egy teljesen új nézőpontból fogunk közelíteni. Megkérdőjelezek majd dolgokat. Régi hitrendszereket fogok megdönteni. Persze tudom, hogy néhányan közületek ragaszkodnak bizonyos elképzelésekhez. Azt kérdezed: „Hogyan is engedhetném el ezeket a dolgokat?” Nos, előbb vagy utóbb biztosan el fogod, a kérdés csak az, hogy kézzel-lábbal hadakozva ellene vagy a teljes megengedés állapotában. Ez az új energia, ami nem úgy működik, mint a régi. Néhányatok intuitív érzékelése most nyílik meg rá. Ez egy teljesen másfajta energia, amit nagyon nehéz meghatározni. Egyik részed ellenáll neki, egy másik részed azonban izgatott kíváncsisággal fordul felé. Amit most érzel, az az új energia – egy kis ízelítő belőle. Most pedig elkezdünk dolgozni vele.

Nem tudom hány hónapot, évet vagy évszázadot fogunk együtt tölteni, de az út minden lépésénél melletted leszek, veled dolgozom. Itt és most ígéretet teszek neked, hogy megleled a boldogságodat, az elégedettségedet, vagy bárhogy is hívd – ám közvetlenül azelőtt, hogy megtalálnád, a pokolba fogsz kívánni. Pont mielőtt rálelnél, úgy fogod érezni, hogy a teljes káosz és zűrzavar közepén csücsülsz.

Azért mondom ezt, mert pontosan tudom, hogy ki vagy. Nem csak azért, mert közös tapasztalásokon osztoztunk a múltban, hanem mert azzal is tisztában vagyok, hogy mély elköteleződés él benned a spirituális utad iránt. Eltökélt vagy, habár úgy érzed, hogy éppen elég akadállyal találkoztál már eddigi utad során.  Hallottam az imáidat és a könyörgésedet. Ezért vagyok most itt.

Nem leszünk túlzottan ezoterikusak. Azzal már próbálkoztál, de csak becsavarodtál tőle. Nem leszek nagyon filozofikus sem. Lesznek napok, amikor együtt leszünk, te mégis úgy érzed, nem történik semmi – csak később ébredsz rá, hogy valójában mégis történt valami bámulatos. Így működik az új energia. Lesz, amikor azt hiszed, hogy nem haladsz semerre – majd hirtelen ráébredsz, hogy a haladás csupán illúzió, és valójában egész jól megy a dolog.

Veled leszek minden nap és minden éjjel, minden percben, az út minden lépésénél. Megígérem. Mindig ott leszek.

Illúzióban élni

Sok-sok létidőt leéltem a Földön. Sokatokkal együtt voltam Atlantisz végnapjaiban, Tien Templomaiban. Megengedtem magamnak annak a megtapasztalását, hogy több mint százezer évig éljek csapdába ejtve egy energetikai kristályban. A kristály valódi volt, ám ugyanakkor ez a hitrendszerem börtönének metaforája is. Amikor kiszabadítottam magam a kristály börtönéből, megesküdtem, hogy mindig nyitottan és szabadon fogok élni. Megesküdtem, hogy bármilyen fizikai testben leszülethetek a Földre, és bármilyen szerepet magamra vehetek, ám soha többé nem fogom csapdába ejteni magam.

Éltem Izraelben Yeshua (Jézus) idején. Egy lázadó rabbi voltam. Nem csoda, hogy abban az életemben találkoztam Jézussal és néha Mária Magdolnával, és együtt is munkálkodtam velük. Lemondtam a rabbiságról, hogy együtt dolgozhassak Yeshuával – ezzel magamra vonva a többi rabbi haragját és megvetését. Ő gyógyító volt, aki valódi alkimistaként képes volt átalakítani az energiát. Tanultam tőle, ahogyan ő is tanult tőlem. Az én történetemet nem örökítette meg a Biblia, de ez talán nem is baj, mert így legalább nem zárt börtönbe ez a történet úgy, ahogyan Tóbiást vagy Yeshua-t.

Sok más létidőt is végigéltem, többek közt azt is, amelyet a legtöbben ismertek: abban az életemben voltam Saint-Germain, Saint-Germain gróf. De éltem egy életet Mark Twain-ként, egy másikat pedig Samuel Clemens-ként. Rengeteg létidőt töltöttem itt Atlantisz ideje előtt, alatt és után. Olyan vagyok, mint te, egyetlen különbséggel: én felszabadítottam magam! Megszabadítottam magam az emberi valóság korlátaitól, vagy úgy is mondhatjuk, az emberi illúzióktól.

A különbség közted és köztem nem több, mint egy nagyon vékony határvonal, egy illúzió.  Te az illúzió egyik oldalán állsz, én pedig a másikon. Minden más ugyanolyan bennünk. Angyalként indultunk. Harcoltunk és játszottunk már jóval azelőtt, hogy a Föld létezett volna. Leszülettünk a Földre. Megtapasztaltuk, hogy milyen fizikai testet öletni, számos inkarnációt végigéltünk. Utunk során rengeteg különböző oldalunkat éltük meg, miközben számos eltérő létidőt, különböző személyiségeket és identitást teremtettünk. 

A különbség – az egyetlen különbség – közted és köztem egy illuzórikus vonal. Azért mondom, hogy illuzórikus, mert egy ponton ráébredtem, hogy ez az egész csak játék, illúzió. Nem én voltam Saint-Germain. Nem én voltam a zsidó rabbi. Nem én voltam Samuel Clemens. Az voltam, aki vagyok. Ezek csak szerepek voltak, amiket eljátszottam, ahogy egy színész is eljátssza a különböző karaktereket a színpadon. A különbség köztünk csupán annyi, hogy te nagyon komolyan veszed azt a szerepet, amit éppen játszol.

Azt gondolod, hogy a „te” – ez az emberi személyiség – a kezdet és a vég, míg én tudom, hogy ez nem más, mint egy átmeneti szerep. Szeretlek, becsüllek és tisztellek, de az emberi személyiséged semmi. Elmúlik. Ez a szerep, amit játszol, amelyben egy bizonyos embernek tetteted magad, aki egy bizonyos helyen él és egy bizonyos munkát végez, el fog múlni. Ami megmarad, az csupán a tapasztalás édessége. Egy tapasztalás, ami természetesen a lelked része, része annak a teljességnek, aki vagy, része az „Én Vagyok” tudatodnak, de nem te vagy. 

Eljátszod, hogy szenvedsz, vágyakozol és akarsz. Úgy teszel, mintha nem lenne elég pénzed, lehetőséged, és nem venne körbe elegendő szeretet és támogatás. Színleled, hogy nem tudod az Utat – számomra ez a legszomorúbb mind közül. Azt tetteted, hogy nem ismered a válaszokat. De a Standard – a Mérce, ami én vagyok, és amivé te válhatsz – érti, hogy ez csupán egy játék.

Zavarhat, hogy nem veszem elég komolyan a szerencsétlen életedet, és nem sajnállak eléggé. Hagyjuk ezt a játszmát, mert ez csupán energialopás. Több is, mint lopás: ez az egyik módja annak, hogy itt ragadj ebben a valóságban. Nem látod, hogy milyen sok másfajta valóság vesz körbe? Erre az egy dimenzióra összpontosítasz, pedig mindenütt vannak körülötted más dimenziók, valóságok és lehetőségek, mégis úgy teszel, mintha nem látnád őket. 

Aztán Istenhez és az angyalokhoz fohászkodsz: „Mutassátok meg az Utat!” Erre azt mondom, hogy az Út már benned van. Már itt van. Mikor akarod meglátni az Utat? Mikor akarod megtapasztalni az Utat?

Azt mondod: „De… de… de... Adamus!” Abban a pillanatban, amikor azt mondod „de” és elkezdesz alkudozni, én távozom. Ezek a „de”-k a fejedben vannak, és csak megállítanak, visszafognak. Jobb dolgom is van ennél! Mellesleg neked is. Bizony, neked is. Ezek az egyezkedések és „de”-k csupán bizonytalankodások az időben és a tudatosságban. Azt mondod nekem: „De… de mi lesz a családommal?” Mi lenne a családoddal? Hát nem lenne jobb nekik is, ha valódi Mérce lennél számukra és nem egy megalkuvó ember?

„De… de… – mondod – mi lesz a munkámmal?” Hiszen nem is szereted a munkádat!  Állandóan panaszkodsz! Azt kérdezed: „De… de… hogyan fogok pénzhez jutni?” Ezzel a hozzáállással akár csődbe is mehetsz és éhezhetsz. Valószínűleg meghalsz, majd átjössz ide a másik oldalra, és hosszasan elbeszélgetünk.

A bőség mindenütt jelen van. Ott van körülötted a levegőben. Ott van a téged körülvevő energiában. Képzeld el, hogy egy tiszta buborékban vagy, és ebben a buborékban ott van minden, amire szükséged van emberi léted fenntartásához és a hatalmas bőséghez. Minden ott van, de te nem akarod meglátni. Mint amikor egy világtalan ember egy óriási zöldségüzletben sétálva egyre csak azt kérdezi: „De hol van az étel?” Ha kinyújtod a kezed, ha kinyitod a szemed, látni fogod, hogy mindenütt.

A bőségnek nem a hagyományos úton-módon kell érkeznie, mint a fizetésnek. Nem kell, hogy valaki más adja neked. Csak meg kell jelenítened. Mit értek ez alatt? Azt, hogy fel kell ismerned, hogy a bőség itt van egy féldimenziónyira, egy fél lélegzetvételnyire tőled. Itt van. Készen arra, hogy beáramoljon és szolgáljon téged. Az univerzum telítve van energiával. Mindenütt jelen van.

Az energia semleges állapotban létezik, amíg nem aktiválod. Amikor a felszólításodra aktiválódik, akkor egyben meg is jelenik. Ne feledd: „A Mester hagyja, hogy az energia szolgálja őt.” Te is Mester vagy. Hagyd hát, hogy az energia szolgáljon. Mindegy, hogy az energia egy másik személytől származik vagy egy semleges raktárból az éteri világban, mindenképpen szolgálni akar téged. Ám előbb tudni szeretne valamit – hogy elismered Teremtő mivoltodat, hogy te vagy a Mérce.

A legtöbb ember azt vallja magáról, hogy alárendelt, áldozat. Úgy hiszik, hogy elveszettek, és fogalmuk sincs róla, hogy mit is tesznek. Az emberek a gyengeséggel azonosulnak, a megnyomorítottságukat, eltorzultságukat, ostobaságukat hangoztatják. Tudod, hogy ilyenkor mi történik? Az energia pontosan, szó szerint ennek megfelelően szolgálja majd őket. Ha reggel felkelve így szólsz: „Á, ez már megint egy rémes nap lesz. Küzdenem kell másokkal, stresszes és nyugtalan leszek. Túlsúlyos vagyok, és alig tudom kifizetni a számláimat.” Nos, abban a pillanatban az összes energia ezek mögé a kijelentések mögé sorakozik fel, és ennek megfelelően szolgál majd téged a nap hátralévő részében.

Ezért én inkább azt mondom: „Ez a nap és ez az éjszaka az enyém.” Ez az én játszóterem, és a nappal és az éjszaka támogatni fog. Az energia ugyanezt meg tudja tenni érted is. Sőt, az a vicces benne, hogy már most is ezt teszi, csak nem veszed észre. Az összes energia már most is téged szolgál. Csak most a korlátaid illúzióját szolgálják. A megalkuvás illúzióját szolgálják – hiszen azt gondolod, hogy kompromisszumokat kell kötnöd ahhoz, hogy másokat boldoggá tegyél, és megalkuszol, mert félsz bátor, merész lépéseket tenni.

Tehát bizonyos értelemben meg kell, hogy tapsoljalak, hiszen te máris kész Mester vagy. Már ezzel dolgozol. Minden nap minden pillanatában ez történik. Ám ahelyett, hogy azt mondaná: „Én vagyok.”, a legtöbb ember azt hangoztatja: „Én nem vagyok.” Így az energia éjjel-nappal a „nem”-et szolgálja.

Mindennek ellenére pontosan tudom, hogy min mész keresztül. Hiszen én is több százezer évig raboskodtam a saját kristálybörtönömben. Te okosabb vagy nálam, mert nem fogsz még százezer évig benne ragadni. Talán már csak néhány létidőt.

A játszma

Azt kérded: „Adamus, miért ilyen nehéz minden? Miért nem működnek a dolgok? Miért ilyen pocsék az életem? Miért nem tudok...?” Töltsd ki magadnak a kipontozott helyet. A válasz az, hogy te választottad ezt a játékot. Senki nem tukmálta rád. Biztosan van ebben a játékban valami, amit szeretsz, különben nem ezt játszanád. Ennyi. Páran azt kérdezitek: „Adamus, miért vagyok egy ilyen rémes párkapcsolatban?” Azért, mert áldozat vagy, és szeretsz is ebben valamit. „Adamus, miért ilyen ingatag az egészségem?” Azért nem vagy egészséges, mert nem hagyod a testednek, hogy meggyógyítsa magát. „Adamus, miért vagyok depressziós?” Azért vagy depressziós, mert nem vagy egészen biztos abban, hogy élni akarsz.

Egy játszmát játszol, amiből bármikor kiléphetsz. Te kezdted ezt a játékot, tehát te is vagy az, aki abbahagyhatja.

Azt mondod: „De Adamus, nincs pénzem! Mi lesz velem?” Nem tudom. De nem is számít. Lehet, hogy ismét elkezded élvezni az életet. Lehet, hogy a betegséged magától elkezd meggyógyulni. Lehet, hogy ismét megízleled az élet savát-borsát, magát a nagybetűs Életet. Lehet, hogy szembesülsz önmagaddal. Ez az utóbbi a legnehezebb, ám ugyanakkor a legcsodálatosabb mind közül.

Ó, annyi démonod és sárkányod van! Ám ezek csak megrekedt energiák, amelyek kétségbeesetten vágynak a szabadulásra. Mindez csupán egy régi, immár fárasztó játszma. Kiszállhatsz a körhintából, amikor csak akarsz! De ha megteszed, az egész életed meg fog változni. Készen állsz erre? Kevesen készek rá, hiszen az emberek életét a játszmáik határozzák meg. A játszmáik nélkül a legtöbben úgy érzik, hogy „nem is élnek”.  Na, ebben tévednek a legnagyobbat! Pontosan a játszmák, a problémák, a válságok azok, amelyek távol tartják őket a tudatosságtól.

Ha az életed minden területe nehézségekkel terhes, akkor valamiért szereted ezt. Különben nem így lenne. Képes vagy megtalálni, hogy mi szolgál ebben téged, és azután elengedni azt?

Olvass tovább nyugodtan, és hagyd, hogy megérkezzen a tapasztalás. És mindegy, mi történik, ezek után sose feledd:

Minden jól van a teremtés egészében.

ELSŐ FEJEZET

KEZDJÜK A FELÉBREDÉSEDDEL

Mivel a tudatosságod változik, átalakul a DNS-ed (dezoxiribonukleinsav) is. Az első dolog, ami a DNS-edben megváltozik, az az őseidhez kapcsolódó karma, a vérvonalad. Általában életeken át ugyanabba a vérvonalba inkarnálódsz. Valószínűleg a gyermekeidet, a szüleidet és a párodat már korábban is ismerted, hiszen amikor készen állsz az inkarnálódásra, a vérvonallal való erős karmikus kapcsolatod ugyanoda húz vissza. Még ha meg is fogadod, hogy többé nem térsz vissza abba a családba, akkor is magához ránt ugyanaz a vérvonal.

A vérvonal bele van szőve a DNS-edbe. Ezért lehetséges, hogy úgy nézel ki, és hajlamos vagy úgy viselkedni, sőt akár gondolkodni is, ahogyan a családod tagjai.

Ám most a DNS-ed szerkezete szinte teljesen elmosódik, letisztul, és visszatér a természetes, tiszta energiához. Ez jó hír, ugyanis ez mentesít a családi karmától. Feloldoz elődeid tartozásai és kötelezettségei alól. Még a biológiai predesztináció alól is felment. Például, ha a rák vagy a cukorbetegség a családi genetikád része, most az is eloszlik, és olyanná formálhatod magad, amilyenné csak akarod – a továbbiakban nem tart rabságban a családi leszármazás.

Ahogy a DNS kódoltság eltűnik, azt fogod észrevenni, hogy a kinézeted is megváltozik. Átalakulhat a szemed színe vagy az arcformád. A változások aprók lesznek, de egyik nap, amikor belenézel a tükörbe vagy látsz egy fotót magadról, meglepődsz majd, hogy mennyire megváltoztál. 

Az alakod is átformálódhat. Megváltozhat az izomzatod szerkezete. Sőt, drámai változás áll be a családodhoz fűződő energetikai viszonyodban is. Egy részed már nem fogja a régi, mély kapcsolódást érezni irántuk. Lehet, hogy egy reggel úgy ébredsz, hogy szinte semmilyen meghitt érzésed nem lesz a családoddal kapcsolatban.

Ez különösen akkor lehet sokkoló számodra, ha előzőleg csodás, erős, szeretetteli volt a kapcsolatod velük – vagy ha éppenséggel igencsak drámai volt a viszonyotok. Ne lepődj meg, ha ezek az érzések megváltoznak a családtagjaiddal vagy akár a gyerekeiddel kapcsolatban. Néhányan, akik már szülők vagytok, azt gondoljátok majd, hogy valami nincs rendben veletek, mert hirtelen nem érzitek, hogy a gyermekeitek valóban a tiétek.

Valami más fontos dolog is történik. Ahogy eltűnik a DNS kódod, ezzel párhuzamosan azoknak a kódja is megváltozik, akik vissza akarnak inkarnálódni a családodba. Például egy-egy eltávozott szülőé vagy nagyszülőé, aki éppen azt tervezi, hogy hamarosan ismét leszületik. A te változásod őket is felszabadítja a régi, családi karmába való beragadtság alól. Látod, miközben felszabadítod magad és megváltoztatod az energiáidat, átformálod másokkal a közös jövőtökben rejlő lehetőségeket is. Hát nem bámulatos?

Megváltoznak az álmaid

Következzenek az álmaid! Valószínűleg te is tapasztalod, ezért mondanom sem kell, hogy az álmaid az utóbbi időben megváltoztak. Nagyon intenzívvé, néha ijesztővé váltak, hihetetlenül elevenek, és még jó darabig ilyenek is maradnak.

Azt hiszed, hogy egyszerűen elalszol, álmodsz valamit, majd az álom befejeződik és te felébredsz. Ám ez egyáltalán nem így van. Az álmaid folyamatosan jelen vannak. Most is álmodsz. Ugyan te most itt vagy, de az álmaid más szinteken tovább folytatódnak. És nem csupán egy álmodról van szó, hanem az álmok számos különböző rétegéről. Általában kizárod magad ebből az álom-valóságból, amíg aludni nem mész. Amikor pedig elalszol, akkor az egyik álom-szintre érkezel meg, bár ugyanabban az időpillanatban több szinten is zajlanak az álom-történések.

Az álmaid valójában azért változnak, mert te magad változol, és amikor most elalszol, egyszerre már több álom-szinthez is kapcsolódsz. Ez zavarosnak tűnhet, mert az elméd még nem alkalmazkodott a multidimenzionális gondolkodáshoz, vagyis egészen pontosan a multidimenzionális értelmezéshez. A lényeg, hogy több szinten álmodsz, és ennek egyre inkább tudatában leszel éber állapotodban is.

A jó hír az, hogy mindez lehetővé teszi, hogy egyszerre több valóságban is megtapasztald és megteremtsd a lehetőségeket; a kihívása pedig az, hogy az álmaid egy darabig nagyon zavarosnak fognak tűnni. Úgy fogsz reggelente felébredni, hogy még csak emlékezni sem szeretnél rájuk. Lehet, hogy ébren lenni pihentetőbb lesz számodra, mint aludni.

A mindennapi életedben is elkezded megtapasztalni a multidimenzionális valóságokat, és az éber tudatosság állapotában is képes leszel ezekhez a különböző szintekhez kapcsolódni. Egy részed ebben a pillanatban is éppen az Új Földet tapasztalja meg. Elkezdheted ezt a tudatosságot behozni az itt és mostba, mert mindaz, amit az Új Földön tanulsz, segíthet neked ezen a régin is.

Ebben a szent pillanatban is egy olyan érzelmi kérdésen dolgozol az egyik álom-szinten, amely életed nagy részében jelen volt. Egy másik szinten épp a jövőd lehetőségeibe tekintesz bele. Vajon mit találsz ott? Mit tudsz játékosan megteremteni magadnak holnapra vagy a következő évre?  Itt és most, megint egy újabb álom-szinten pedig az egyik múltbéli életedet éled, ahol egy megoldatlan ügyet, egy beragadt energiát próbálsz éppen elengedni. Ha ébren is tudatában vagy a különböző álom-szintjeidnek, az sokkal teljesebbé teszi az életedet. Rá fogsz ébredni, hogy az emberi részed csupán egy aspektusod, és fel fogod fedezni a problémamegoldás és az energiával való munka teljesen új módjait.

Az álmaid nem csupán fantazmagóriák. Nem kitalációk. Pont annyira fontosak, mint a Jelen pillanat, mert ők is részei ennek a Mostnak. Az álmok nem az elme véletlenszerű csapongásai, hanem az isteni részed üzenetei számodra, valamint útmutatások olyan részeidtől, amelyek más valóságokban léteznek. Ha nem figyelsz oda rájuk, akkor elég rosszul fogsz aludni, mert beszélni próbálnak majd hozzád. Tarts egy jegyzetfüzetet az ágyad mellett és engedd meg magadnak, hogy emlékezz az álmaidra, majd írd is le őket! Ahogy papírra veted őket, rá fogsz ébredni, hogy ezek is nagyon fontos részeid, és elkezded megérteni a nyelvüket.

Persze, itt most azokról beszélek, akik az isteni integráció folyamatán mennek keresztül, nem pedig a hétköznapi emberekről. Az utóbbiak álmai mások, mint a tieid. A te álmaid nagyon egyszerű nyelvezeten keresztül szólnak hozzád. Ne használd hát az álomszimbólumok értelmező szótárát a megértésükhöz! Ha rendelkezel ilyennel és korábban már tanulmányoztad, akkor most próbálj elfeledkezni róla, mert a mostani álmaid szimbólumai egészen mást jelentenek. 

Az álmok nyelvezete is változik. Álmaid sokkal inkább értelmezhetőek szó szerint, mint korábban. Sok minden, amit megálmodsz, tényleg megtörténik más valóságokban, és az álmaidnak közük van az Új Földön zajló tanítói munkásságodhoz is.

Megváltozik a gondolkodásod

Az összes mentális folyamatod átalakulóban van. Ahhoz vagy szokva, hogy a problémákat az elméd segítségével oldod meg, a logikus, analitikus gondolkodás eszközeivel. Nos, most ez is megváltozik. A logikád is teljesen átrendeződik, hogy be tudd engedni a „gondolkodás”-nak egy teljesen új módját. Ugyanúgy átszervezed és átrendezed a logikádat, mint az ésszerű-elemző elmédet. Az egyik végletben igen frusztrálttá válhatsz attól, hogy nem úgy gondolkozol, ahogy azt régebben megszoktad. Zavarni fog, hogy miért nem vagy már képes összpontosítani és koncentrálni. Azt hajtogatod majd, hogy „Biztosan öregszem. Szednem kellene valamit, hogy világosabban tudjak gondolkodni.” Sőt, az is lehetséges, hogy azt hiszed, megőrültél. Hidd el, nem ez a helyzet!

Az elméd továbbra is működni fog, ám megnyitod olyan nagyon fontos részeidet, mint például a gnoszt. Ez tulajdonképpen az intuíciód vagy más szóval az egyetemleges tudásod. Újra összekapcsolódsz az isteni értelmeddel. Ez a kapcsolat mindig is ott volt, csak eddig itt a Földön nem vetted a gyakorlatban is használatba.

Mindez azt jelenti, hogy drasztikusan át fog alakulni annak a módja, ahogyan a valóságot elemzed, és ahogyan megoldod a problémákat. Először furcsa érzés lesz, olyan mintha szellemileg zavart lennél, vagy akár kezdenél megőrülni, de ne aggódj, nem ez történik. Csupán átszervezed és átrendezed azt a folyamatot, ahogyan az energiát és a tudatosságot összekapcsolod a Tudatosságod Testével ebben a földi megtapasztalásban. Ez elég nagy falatnak tűnik, ám csak arról van szó, hogy az értelem egy teljesen új fajtája jelenik meg az életedben.

A valódi intelligencia túlmutat annak megértésén, hogy „kettő meg kettő az négy”. A valódi intelligencia azt jelenti, hogy tudod, „kettő meg kettő” bármivel egyenlő lehet a nézőpontodtól, a hitrendszeredtől és a választásaidtól függően. A logikád persze azt mondja, hogy „kettő meg kettő”-nek mindig négynek kell lennie, ám az új energiás értelmed lehetővé teszi, hogy megértsd azt a koncepciót, miszerint „kettő meg kettő” bármi lehet, amit csak akarsz.

Végletek

Lesznek szélsőséges tapasztalatok is az életedben, mert ahogy az új energia beáramlik, a régi energia ingája kilendül az egyik végletből a másikba. Amikor a régi és az új energia összekapcsolódik, a végletek helyett a teljesség fog általa megnyilvánulni.

Az egyik végletben úgy érzed, szinte szétfeszít a kreatív energia. Hirtelen késztetést érzel, hogy zenét szerezz, könyvet írj vagy fess. Ráadásul ez a késztetés a legfurcsább helyeken fog mindent elsöprő erővel rád törni – például egy megbeszélésen, étteremben vagy akár egy temetés alkalmával.

A másik végletben viszont lesznek olyan időszakok, amikor teljesen ihlettelennek érzed majd magad. Ürességet érzel vagy éppen semmit, és azt mondod: „Adamus, az egyik pillanatban iszonyúan kreatív vagyok, a következőben pedig egy nagy semmi.” Én pedig így fogok válaszolni: „Igen, ez így van.” 

Ezek a végletek fontosak és helyénvalóak. Végül össze fognak keveredni, összeolvadnak, ám nem lesznek semlegesek. Visszatérnek a teljes kiterjedtség és kifejeződés állapotába. Lehet, hogy ennek most még semmi értelme sincs számodra, úgyhogy arra kérlek, inkább csak érezd.

Lesznek zsúfolt időszakok, amikor nagyon aktív és cselekvő leszel az emberekkel, a tevékenységekkel kapcsolatban. Lesznek olyan esték, amikor csak beesel az ágyba, miközben azon gondolkodsz, hogy annyi dolgod van, azt sem tudod, melyikhez fogj. A másik véglet pillanataiban pedig szünetet kell tartanod, hogy megállj és ne csinálj semmit. Hirtelen késztetést érzel majd, hogy mindent és mindenkit kizárj az életedből és egyedül maradj önmagaddal. Ez is teljesen rendben van, hiszen szükséged van erre az időre ahhoz, hogy a hektikus cselekvő periódusok után minden részed felzárkózzon.

Amikor ezeken a gyors változásokon mész keresztül, néha bizony meg kell állnod. A gyerekeid, a párod, a családod, életed minden szereplője szeretne osztozni rajtad, de most erősnek kell lenned. Hallgatnod kell a megérzéseidre és meg kell ajándékoznod önmagad egy kis szünettel, magadra is szánnod kell az értékes idődből!

Ez nagyon fontos. Ne akard kikerülni! Ha ahhoz, hogy magaddal légy beteget kell jelentened a munkahelyeden, akkor tedd azt. Ha el kell menned hozzá egyedül autókázni, tedd csak meg.

Lesz, amikor erős kapcsolódást érzel a Szellemmel, amikor intim, mély köteléket tapasztalsz meg vele. Olyan lesz, mintha beleszeretnél önmagadba, illetve valami sokkal hatalmasabba, és ez az intenzív kapcsolódásérzés könnyeket csal majd a szemedbe.

Ám lesznek olyan időszakok is, amikor egyáltalán nem érzed majd a kapcsolatot. „Hol van Isten?”  Olyan lesz, mintha nem lenne semmi odakint vagy idebent. Azt is kétségbe fogod vonni, hogy valaha is megtapasztaltad ezt a különleges kapcsolódást a Szellem tudatosságával. Lesznek tehát percek, amikor mély kapcsolatot érzel a Szellemmel, és lesznek percek, amikor teljesen egyedül érzed majd magad. Ez is rendben van. Ne tagadd meg ezeket az érzéseket, csak értsd meg, hogy ez az új energia megtapasztalásának extrém része! 

Az életed megváltozik. Az energia beindul, majd egyszer csak mintha megakadna. Azután újra mozgásba lendül, majd ismét beragad. Mindez a felébredés folyamatának és az új energiába való belépésnek a természetes része.

Egyedüllét

A felébredésed során azt fogod tapasztalni, hogy nagyon fontos időt töltened önmagaddal. Régebben másokra volt szükséged ahhoz, hogy biztonságban és jól érezd magad.  Néhányan kifejezetten nehéznek találtátok az egyedüllétet, vagy összekevertétek a magánnyal. Most viszont kifejezetten szükséged lesz időre önmagaddal.

Engedd meg ezt magadnak! Ez azért fontos, mert ilyenkor hozod be az isteni energiát az életedbe. Ha zűrzavar van körülötted – a város zajai, emberek, járművek, irodák vesznek körül –, akkor sokkal nehezebb beengedni az istenit. Ezért mindenképpen add oda magadnak ezt a csodás ajándékot! Érezni fogod belülről, amint valami azt suttogja: „Ideje önmagammal lennem!” Ilyenkor ne hagyd, hogy a család, a munka vagy egyéb kötelezettségek eltérítsenek ettől! Ne keress kifogásokat! Amikor meghallod belülről a hívást, tudatosítsd, és cselekedj a szerint!

Benned is működik a spirituális fizika egy nagyon mély és belső szinten. Fontos lenne, hogy meghalld mit mond, és ne hagyd figyelmen kívül. Már érzékeled ezeket az érzéseket, de az elméd elnyomja őket, vagy nem bízol önmagadban, vagy az is lehetséges, hogy csak halogatsz. Azzal takarózol, hogy majd később megteszed – de most van itt az idő! Hallgass a szíveddel! Ez egy csodaszép, bámulatos átalakulási folyamat.